
G R A D   S I NJ

GRADSKO VIJEĆE
KLASA: 021-05/12-01/37

URBROJ:  2175/01-01-12-3
Sinj,  27. kolovoza 2012. godine 

Z A P I S N I K
sa 28. sjednice Gradskog vijeća Grada Sinja održane dana 06. kolovoza 2012. godine u Gradskoj vijećnici Grada Sinja   
        Na početku sjednice bilo je nazočno  16  vijećnika Gradskog vijeća Grada Sinja.

        Nazočni vijećnici: Ante Križanac, Borislav Budimir-Bekan, Miro Bulj, Stjepan Filipović-Grčić, Stipe Jadrijević-Cvrlje, Stipislav Jadrijević, Boško Barać, Mate Glavinović, Stjepan Labrović, Hrvoje Markulin, Davor Milošević, Sloven Poljak, Predrag Pupić, Milan Smoljo, Matko Čarić i Ivana Šabić. 

       Odsutni: Hrvoje Filipović-Grčić,  Dragan Podrug, Miro Barać–naknadno došli.  

       Ostali nazočni: gradonačelnik Ivica Glavan, zamjenik gradonačelnika Zoran Vujanović, pročelnici Upravnih odjela, te  predstavnici sredstava javnog informiranja.

       Sjednici je predsjedavao Milan Smoljo,  predsjednik Gradskog vijeća Grada Sinja.

       Zapisnik je vodila Mirela Perković, voditeljica Odsjeka za poslove Gradskog vijeća, gradonačelnika i mjesnu samoupravu. 
       Predsjednik Gradskog vijeća je otvorio 28. sjednicu Gradskog vijeća i pozdravio sve nazočne.

       Sjednica je započela u 16,00 sati.               

       Na početku sjednice predsjednik Gradskog vijeća Milan Smoljo pozvao je v.d. predstojnika Ureda Grada Igora Vidalinu, da izvrši prozivku vijećnika (prema posebnom popisu u privitku). 

       Nakon izvršene prozivke predsjednik Gradskog vijeća Milan Smoljo konstatirao je da je  nazočna većina vijećnika i da se mogu donositi pravovaljane odluke.

       Nakon toga u skladu sa Poslovnikom Gradskog vijeća Grada Sinja («Službeni glasnik Grada Sinja» br. 02/10)  prilazi se utvrđivanju dnevnog reda sa 28. sjednice Gradskog vijeća.

       Predsjedatelj je pročitao u pozivu predloženi dnevni red.

       Predsjedatelj je pročitao prijedlog za dopunu dnevnog reda i to:

· Prijedlog Zaključka o odabiru najpovoljnije ponude tvrtke „PICOTRANS“ d.o.o. Sinj, za kupnju nekretnine u GZK-Sinj po javnom natječaju objavljenom  23.07.2012.godine. 
        Vijećnik Miro Bulj izrazio je nezadovoljstvo činjenicom da je sjednica Gradskog vijeća sazvana dan nakon Alke budući da je jedan od vijećnika alkar, a on osobno je član Upravnog vijeća VAD-a koji kao takav direktno sudjeluje u organizaciji Alke, te da iz tog razloga nije bilo vremena kvalitetno proučiti sve točke dnevnog reda. Vijećnik Miro Bulj također je rekao kako je materijale za sjednicu dobio u četvrtak prije Bare, te je zbog svega navedenog predložio da se sjednica odgodi za srijedu.

           Predsjedatelj je naglasio kako je sjednica propisno sazvana i da su i ostali imali svoje obveze vezano za Alku,  te da prelaze na glasovanje ukoliko vijećnik nema prijedloga za dopunu dnevnog reda.   

            Kako vijećnik Miro Bulj nije imao prijedloga za dopunu dnevnog  reda, predsjedatelj je dao na glasovanje prijedlog za dopunu dnevnog reda - Prijedlog Zaključka o odabiru najpovoljnije ponude tvrtke „PICOTRANS“ d.o.o. Sinj, za kupnju nekretnine u GZK-Sinj po javnom natječaju objavljenom  23.07.2012.godine i konstatirao da je prijedlog prihvaćen jednoglasno (16 „za“). 
            Nakon završenog glasovanja o prijedlogu za dopunu dnevnog reda predsjedatelj je dao na glasovanje cjelokupan dnevni red zajedno sa prihvaćenom dopunom dnevnog reda i konstatirao da je većinom glasova  ( 15 „za“  1 „protiv“)  prihvaćen sljedeći
DNEVNI RED
1. Usvajanje Zapisnika sa 27. sjednice Gradskog vijeća, 

2. Pitanja i prijedlozi vijećnika,

3. Prijedlog Godišnjeg izvještaja o izvršenju Proračuna Grada Sinja za 2011. godinu,

4. Prijedlog Odluke o dodjeli javnih priznanja Grada Sinja za 2012. godinu,

5. Prijedlog Odluke o učlanjivanju Grada Sinja u Lokalnu akcijsku grupu Cetinska krajina,

6. Prijedlog Odluke o kriterijima vrednovanja i financiranja programa javnih potreba u kulturi Grada Sinja za područje kulturno-umjetničkog amaterizma, 

7. Prijedlog Odluke o izmjeni i dopuni Odluke o stjecanju nekretnina, raspolaganju i upravljanju nekretninama Grada Sinja,  

8. Prijedlog Odluke o davanju u zakup javnih površina i neizgrađenog građevinskog zemljišta Grada Sinja za postavu kioska, štekata, štandova, pokretnih naprava i dr.,

9. Prijedlog Programa asfaltiranja nerazvrstanih cesta na području Grada Sinja za 2012. godinu,

10. Izvješće o realizaciji plana i programa rada DV „Bili Cvitak“ za 2010./2011. pedagošku godinu s financijskim izvješćem za 2011. godinu,

11. Izvješće o radu trgovačkog društva „Kamičak“ d.o.o. za 2011. godinu s financijskim izvješćem,

12. Izvješće o poslovanju Vodovoda i Čistoće - Sinj d.o.o. za 2011. godinu,

13. Izvješće o radu i financijskom poslovanju Gospodarske zone Kukuzovac d.o.o. Sinj za 2011. godinu,

14. Prijedlog Rješenja o izmjeni Rješenja o određivanju i promjenama imena ulica i trgova u Gradu Sinju, 

15. Prijedlog Zaključka o davanju suglasnosti Gospodarskoj zoni Kukuzovac d.o.o. Sinj  za pokretanje otvorenog postupka javne nabave za izbor izvođača radova ugradnje nosivog i habajućeg sloja asfalta specificiranih Troškovnikom radova izrađenim po Građenica d.o.o. Dugopolje.
16. Prijedlog Zaključka o odabiru najpovoljnije ponude tvrtke „Picotrans“ d.o.o. , za kupnju nekretnine u Gospodarskoj zoni Kukuzovac-Sinj po javnom natječaju objavljenom 23. srpnja 2012. godine. 
 TOČKA 1. 

         Usvajanje Zapisnika sa 27. sjednice Gradskog vijeća Grada Sinja

          Predsjedatelj je upitao ima li tko primjedbi na Zapisnik sa 27. sjednice Gradskog vijeća Grada Sinja. 

          Budući da nije bilo primjedbi, predsjednik je dao na glasovanje Zapisnik sa 27. sjednice Gradskog vijeća Grada Sinja i konstatirao da je isti jednoglasno (16 „za“ ) usvojen.   
 TOČKA 2. 

          Pitanja i prijedlozi vijećnika

         Nakon toga prišlo se na postavljanje vijećničkih pitanja koja se odnose na rad i djelokrug rada Gradskog vijeća, odbora i drugih radnih tijela Vijeća, gradonačelnika, zamjenika gradonačelnika, Ureda gradonačelnika, upravnih odjela i organizacija koje obavljaju poslove za Grad Sinj.

         Odgovori na vijećnička pitanja, kao i cijeli tijek sjednice nalazi se na audio zapisu, koji se čuva u Uredu Grada Sinja. 
          Nakon što je završilo postavljanje vijećničkih pitanja predsjednik kluba vijećnika HDZ-a zatražio je pauzu u trajanju od 15 minuta. 

         Predsjedatelj je odredio pauzu u trajanju od 17,10-17,35 sati.  

         Nakon završene rasprave predsjednik kluba vijećnika Nezavisne liste Stipislav Jadrijević zatražio je pauzu od pola sata na što je vijećnik Hrvoje Markulin kao predsjednik kluba vijećnika HDZ-a zatražio riječ prije početka nove pauze i naglasio da su pauzu napravili s ciljem konzultacija na koji način najbolje odraditi današnju sjednicu, da su na početku sjednice bili svjesni, a što su naglasili i kroz vijećnička pitanja kao i prilikom rasprave o dnevnom redu, da je termin sjednice nezgodan, jer neki vijećnici iz objektivnih razloga važnih za grad Sinj ne mogu sudjelovati u radu današnje sjednice Gradskog vijeća. Vijećnik Hrvoje Markulin također je rekao da su imali malo vremena za pripremu zbog alkarskih svečanosti koje su se održavale protekle dane i da su  toga bili svjesni i na početku sjednice, ali da su pričekali da prođu vijećnička pitanja i da sada predlažu da se sjednica prekine i da se nastavak sjednice zakaže do kraja tjedna, a možda najbolje u subotu. Vijećnik Hrvoje Markulin rekao je kako su pokušali s kolegama usuglasiti takav stav i da je bilo teško stoga je naglasio da ukoliko se ne prihvati njihov prijedlog mogu svojim odlaskom zaustaviti današnju sjednicu Gradskog vijeća i tako sebi priskrbiti dodatno vrijeme za bolju pripremu i ovim činom upozoriti na ono što je rekao kroz vijećničko pitanje kako je rad Gradskog vijeća marginaliziran i da se sjednice prerijetko održavaju. 
        Vijećnik Stipislav Jadrijević u ime kluba vijećnika Nezavisne liste  zatražio je pauzu od pola sata i naglasio kako traže pauzu, jer žele nastavak sjednice te je izrazio nezadovoljstvo postupanjem oporbenih vijećnika i njihovo ponašanje nazvao politiziranjem, te naglasio ukoliko se sjednica danas ne održi zbog nedostatka kvoruma da će oporba snositi političku odgovornost za to.  

       Vijećnik Hrvoje Markulin zatražio je riječ na repliku vijećnika Stipislava Jadrijevića na što je predsjedatelj rekao da se ne radi o replici.

       Predsjedatelj je odredio pauzu u trajanju od pola sata (do 18,05 h).

       Vijećnici HDZ-a, HSLS-a i nezavisni vijećnik Miro Bulj napustili su sjednicu Gradskog vijeća. 
       Nakon završene pauze, predsjedatelj je konstatirao da je na sjednici nazočna većina vijećnika (10 vijećnika) i da mogu donositi pravovaljane odluke.    

     Nazočni vijećnici su: Stipe Jadrijević-Cvrlje, Mate Glavinović, Sloven Poljak, Davor Milošević, Ivana Šabić, Stjepan Filipović-Grčić, Predrag Pupić, Stipislav Jadrijević, Miro Barać i Milan Smoljo.    
 TOČKA 3. 

        Prijedlog Godišnjeg izvještaja o izvršenju Proračuna Grada Sinja za 2011. godinu
        Uvodno obrazloženje dala je pročelnica Upravnog odjela za financije Jasna Mijić.

        Predsjedatelj je pročitao stav Odbora za Proračun i financijsku kontrolu prema kojem je razmotren i prihvaća se jednoglasno Godišnji izvještaj o izvršenju Proračuna Grada Sinja za 2011. godinu. 

        Bez rasprave, predsjedatelj je dao na glasovanje Prijedlog Godišnjeg izvještaja o izvršenju Proračuna Grada Sinja za 2011. godinu i konstatirao da je Gradsko vijeće jednoglasno (10 „za“) prihvatilo
       Godišnji izvještaj o izvršenju Proračuna Grada Sinja za 2011. godinu. 
TOČKA 4. 

        Prijedlog Odluke o dodjeli javnih priznanja Grada Sinja za 2012. godinu
        Predsjednik Odbora za javna priznanja Stipislav Jadrijević obrazložio je Prijedlog Odluke o dodjeli javnih priznanja Grada Sinja za 2012. godinu. 

        Bez rasprave, predsjedatelj je dao na glasovanje Prijedlog Odluke o dodjeli javnih priznanja Grada Sinja za 2012. godinu i konstatirao da je Gradsko vijeće jednoglasno (10 „za“) donijelo

        Odluku o dodjeli javnih priznanja Grada Sinja za 2012. godinu. 

 TOČKA 5.

       Prijedlog Odluke o učlanjivanju Grada Sinja u Lokalnu akcijsku grupu Cetinska krajina

        Uvodno obrazloženje dala je v.d. pročelnica Upravnog odjela za prostorno uređenje, komunalne djelatnosti,  gospodarstvo i upravljanje imovinom Ankica Panza.
        Predsjedatelj je pročitao stav Odbora za gospodarstvo, komunalne djelatnosti, obnovu i razvoj i stav Odbora za međugradsku suradnju prema kojima je razmotren i jednoglasno prihvaćen Prijedlog Odluke o učlanjivanju Grada Sinja u Lokalnu akcijsku grupu Cetinska krajina. 

        Predsjednik Odbora za izbor i imenovanja Stjepan Filipović-Grčić pročitao je stav Odbora za izbor i imenovanja koji je jednoglasno zauzeo stav da se gradonačelnik Grada Sinja Ivica Glavan imenuje kao predstavnik Grada Sinja u procesu formiranja LAG-a Cetinska krajina  koji će obavljati dužnost člana Skupštine LAG-a Cetinska krajina od dana Osnivačke skupštine, odnosno datuma osnivanja LAG-a Cetinska krajina. 
       Bez rasprave, predsjedatelj je dao na glasovanje Prijedlog Odluke o učlanjivanju Grada Sinja u Lokalnu akcijsku grupu Cetinska krajina i konstatirao da je Gradsko vijeće jednoglasno ( 10 „za“) donijelo 
       Odluku o učlanjivanju Grada Sinja u Lokalnu akcijsku grupu Cetinska krajina. 
  TOČKA 6.    
      Prijedlog Odluke o kriterijima vrednovanja i financiranja programa javnih potreba u kulturi Grada Sinja za područje kulturno-umjetničkog amaterizma
      Zamjenik gradonačelnika Zoran Vujanović obrazložio je Prijedlog Odluke o kriterijima vrednovanja i financiranja programa javnih potreba u kulturi Grada Sinja za područje kulturno-umjetničkog amaterizma, s posebnim naglaskom na svrhu zbog koje je potrebno donijeti predmetnu Odluku i cilj koji se želi postići donošenjem predmetne Odluke, kriterijima vrednovanja i financiranja udruga u kulturi kao i o načinu plaćanja voditelja udruga.  

       Zamjenik gradonačelnika Zoran Vujanović podsjetio je kako se na jednoj od prijašnjih sjednica Gradskog vijeća prije nekoliko mjeseci raspravljalo o predloženoj Odluci i da je tada ocijenjeno kako bi bilo dobro provesti širu raspravu među zainteresiranim pojedincima, udrugama, ustanovama radi što kvalitetnije izrade predmetne Odluke, ali da od tada pa do danas u Ured Grada nije zaprimljen nijedan konkretan prijedlog u smislu dorade i promjene prijedloga Odluke osim što su u kontaktima sa predstavnicima kulturno umjetničkih društava i udruga razgovarali o samoj Odluci  i o potrebi donošenja takve Odluke. 
       Predsjednica Odbora za društvene djelatnosti Ivana Šabić pročitala je stav Odbora za društvene djelatnosti prema kojem je razmotren i većinom glasova prihvaćen Prijedlog Odluke o kriterijima vrednovanja i financiranja programa javnih potreba u kulturi Grada Sinja za područje kulturno-umjetničkog amaterizma. Vijećnica Ivana Šabić također je rekla kako je održan okrugli stol na kojem se raspravljalo o predloženoj Odluci i da su svi zainteresirani građani mogli doći s prijedlozima ako su ih imali. 
       Nakon završene rasprave, predsjedatelj dao je na glasovanje Prijedlog Odluke o kriterijima vrednovanja i financiranja programa javnih potreba u kulturi Grada Sinja za područje kulturno-umjetničkog amaterizma i konstatirao da je Gradsko vijeće jednoglasno       ( 10 „za“)  donijelo 

       Odluku o kriterijima vrednovanja i financiranja programa javnih potreba u kulturi Grada Sinja za područje kulturno-umjetničkog amaterizma. 
TOČKA 7.

        Prijedlog Odluke o izmjeni i dopuni Odluke o stjecanju nekretnina, raspolaganju i upravljanju nekretninama Grada Sinja

        Uvodno obrazloženje dala je v.d. pročelnica Upravnog odjela za prostorno uređenje, komunalne djelatnosti,  gospodarstvo i upravljanje imovinom Ankica Panza.

        Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i jednoglasno prihvaćen Prijedlog Odluke o izmjeni i dopuni Odluke o stjecanju nekretnina, raspolaganju i upravljanju nekretninama Grada Sinja. 
        Bez rasprave, predsjedatelj je dao na glasovanje Prijedlog Odluke o izmjeni i dopuni Odluke o stjecanju nekretnina, raspolaganju i upravljanju nekretninama Grada Sinja i konstatirao da je Gradsko vijeće jednoglasno (10 „za“)  donijelo

        Odluku o izmjeni i dopuni Odluke o stjecanju nekretnina, raspolaganju i upravljanju nekretninama Grada Sinja. 
TOČKA 8. 

         Prijedlog Odluke o davanju u zakup javnih površina i neizgrađenog građevinskog zemljišta Grada Sinja za postavu kioska, štekata, štandova, pokretnih naprava i dr.
         Uvodno obrazloženje dala je v.d. pročelnica Upravnog odjela za prostorno uređenje, komunalne djelatnosti,  gospodarstvo i upravljanje imovinom Ankica Panza.

         Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i jednoglasno prihvaćen Prijedlog Odluke o davanju u zakup javnih površina i neizgrađenog građevinskog zemljišta Grada Sinja za postavu kioska, štekata, štandova, pokretnih naprava i dr.
         Bez rasprave, predsjedatelj je dao na glasovanje Prijedlog Odluke o davanju u zakup javnih površina i neizgrađenog građevinskog zemljišta Grada Sinja za postavu kioska, štekata, štandova, pokretnih naprava i dr. i konstatirao da je Gradsko vijeće jednoglasno (10 „za) donijelo 

         Odluku o davanju u zakup javnih površina i neizgrađenog građevinskog zemljišta Grada Sinja za postavu kioska, štekata, štandova, pokretnih naprava i dr.
TOČKA 9.

         Prijedlog Programa asfaltiranja nerazvrstanih cesta na području Grada Sinja za 2012. godinu

          Uvodno obrazloženje dala je v.d. pročelnica Upravnog odjela za prostorno uređenje, komunalne djelatnosti,  gospodarstvo i upravljanje imovinom Ankica Panza.

            Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i jednoglasno prihvaćen Prijedlog Programa asfaltiranja nerazvrstanih cesta na području Grada Sinja za 2012. godinu. 

           Vijećnik Mate Glavinović predložio je da se u Program uvrsti  još jedan dio za MO Brnaze, da se radi o trojici mještana (Ivica Marinović-Brnaze 109/A, Željko Šabić-Brnaze 109/C i Mile Buljan-Brnaze 109/B ( tri čestice zemlje, 140 m2), koji su svoj zahtjev potkrijepili potrebnom dokumentacijom (dokaz o uplati komunalnog doprinosa, kopija katastarskog plana itd.) 
           Gradonačelnik Ivica Glavan prihvatio je predloženi amandman.
           Vijećnik Stipislav Jadrijević također je predložio jedan amandman i objasnio kako je MO Glavice predložio jednu česticu gdje je asfalt bio dignut kad se radio vodovod i da bi to trebalo popraviti budući da se radi o minimalnim financijskim sredstvima, da misli kako je to navedeno u prijedlogu MO Glavice gdje je Dario Bilođer tražio da se taj dio asfalta prema zaseoku Bilođerića ispravi (131 m2).
            Gradonačelnik Ivica Glavan prihvatio je predloženi amandman. 
            Nakon kratke rasprave, predsjedatelj je dao na glasovanje Prijedlog Programa asfaltiranja nerazvrstanih cesta na području Grada Sinja za 2012. godinu sa prihvaćenim amandmanima i konstatirao da je Gradsko vijeće jednoglasno  (10“za“) donijelo
        Program asfaltiranja nerazvrstanih cesta na području Grada Sinja za 2012. godinu. 
 TOČKA 10.

        Izvješće o realizaciji plana i programa rada DV „Bili Cvitak“ za 2010./2011. pedagošku godinu s financijskim izvješćem za 2011. godinu
       Uvodno obrazloženje dala je ravnateljica DV „Bili cvitak“ Ana Križanac. 

        Predsjednica Odbora za društvene djelatnosti Ivana Šabić pročitala je stav Odbora prema kojem je razmotreno i prihvaća se većinom glasova Izvješće o realizaciji plana i programa rada DV „Bili Cvitak“ za 2010./2011. pedagošku godinu s financijskim izvješćem za 2011. godinu, a predsjedatelj je pročitao i stav Odbora za proračun i financijsku kontrolu prema kojem je razmotreno i prihvaća se jednoglasno predmetno Izvješće uz napomenu da se dostavi i završni račun što je i dostavljeno na ranijoj sjednici Gradskog vijeća s koje je predmetna točka dnevnog reda bila povučena. 
        Vijećnica Ivana Šabić zamolila je ravnateljicu Anu Križanac da pruži uvid u stanje projekta posebnog odgojnog obrazovanja grupe, budući da imaju saznanje o dokumentima o verifikaciji tog programa, te da je zanima može li ta grupa početi s radom  početkom rujna ove godine. Vijećnica Ivana Šabić istakla je da se radi o djeci s poteškoćama u razvoju koja nemaju adekvatan smještaj u dječje vrtiće u najpotrebnijem periodu od 3-5 godina nego budu u dječjem vrtiću po 1-2 sata uz nazočnost roditelja. 
       Ravnateljica Ana Križanac iznijela je podatke o broju djece s poteškoćama u razvoju  (136  djece od koji je 12 djece sa težim teškoćama u razvoju)  kao i o dosadašnjem načinu na koji su ta djeca bila integrirana u vrtiće skupine. Ravnateljica Ana Križanac istakla je kako je dobila naputak da može raditi Program za djecu s težim teškoćama u razvoju na kojem radi 2 godine, te je objasnila proceduru koja prethodi donošenju tog Programa, također je naglasila da je od Ministarstva dobila informaciju da je Program u verifikaciji i da bi to do kraja osmog mjeseca trebalo biti dovršeno, također je ukratko izložila način na koji bi to sve funkcioniralo, a naglasila je i potrebu za jednim rehabilitatorom edukatorom kao i za još jednim odgojiteljem koji je dijelom educiran. Ravnateljica Ana Križanac naglasila je kako se nada da će s ovim Programom krenuti na jesen, da nema idealnih uvjeta, ali da ni ne mogu čekati idealne uvjete. 
       Vijećnica Ivana Šabić izrazila je zadovoljstvo učinjenim te istakla kako su do sada djeca s poteškoćama u razvoju bila diskriminirana. 

       Zamjenika gradonačelnika Zorana Vujanovića zanimalo je poštuje li se i sada lista zapošljavanja odgojiteljica s obzirom na red diplomiranja na što je ravnateljica odgovorila da se poštuje i da do sada nije bilo nikakvih primjedbi. 

       Na pitanje vijećnika Stjepana Filipovića-Grčića vezano za 136 djece s teškoćama u razvoju, ravnateljica je objasnila da je to ukupan broj djece sa teškoćama u razvoju od kojih je 12 djece sa težim teškoćama u razvoju. 
       Vijećnika Matu Glavinovića zanimalo je da li je pogoršano stanje vezano za broj zahtjeva za jaslični program na što je ravnateljica Ana Križanac obrazložila da imaju 3 jaslice (Alkarić i dvoje jaslice u centralnom vrtiću ), da bi u u jaslicama trebalo biti 12 djece  po pedagoškom standardu, ali da su uzeli po 15 djece u svakim jaslicama i da bi im trebalo još prostora za jaslice, te je u tom smislu istakla da bi imali prostora kada bi se izmjestila uprava odnosno njihove tri kancelarije na neko drugo mjesto. 

       Vezano za zadnje navode ravnateljice Ane Križanac, zamjenik gradonačelnika Zoran Vujanović istakao je kako je stečajni upravitelj TIM SPORTA d.o.o.- u stečaju zainteresiran za davanje u najam i prostorija na katu gradskog bazena koji se za ništa ne koristi, a nalazi se u blizini dječjeg vrtića i ne bi se radila o velikim sredstvima. 
       Nakon završene rasprave, predsjedatelj je dao na glasovanje Izvješće o realizaciji plana i programa rada DV „Bili Cvitak“ za 2010./2011. pedagošku godinu s financijskim izvješćem za 2011. godinu i konstatirao da je Gradsko vijeće jednoglasno ( 10 „za“)  prihvatilo
       Izvješće o realizaciji plana i programa rada DV „Bili Cvitak“ za 2010./2011. pedagošku godinu s financijskim izvješćem za 2011. godinu

TOČKA 11.

      Izvješće o radu trgovačkog društva „Kamičak“ d.o.o. za 2011. godinu s financijskim izvješćem
      Uvodno obrazloženje dala je direktorica Kamička d.o.o. Sinj Kristina Križanac. 

      Predsjedatelj je pročitao stavove Odbora za gospodarstvo, komunalne djelatnosti, obnovu i razvoj i Odbora za Proračun i financijsku kontrolu  prema kojima je razmotreno i prihvaća se jednoglasno Izvješće o radu trgovačkog društva „Kamičak“ d.o.o. za 2011. godinu s financijskim izvješćem.   

      Gradonačelnik Ivica Glavan postavio je pitanje vijećnika Mira Bulja vezano za parking kod Konzuma i Kauflanda. 

       Direktorica Kristina Križanac istakla je kako poduzeće Kamičak racionalizacijom svojih troškova apsolutno ne može postići nikakav rezultat, jer poduzeće Kamičak funkcionira isključivo na fiksnim troškovima što znači da nemaju nikakve izvanredne troškove koji bi firmu dovodili u neki gubitak, a s druge strane da se zna kakva je situacija kad treba stvoriti novu vrijednost odnosno nove prihode i da su na tom tragu tražili proširenje djelatnosti  poduzeća i u isto vrijeme došli do zaključka  da moraju otvoriti neka još dodatna parkirališta da bi ostvarili dodatne prihode. Vezano za pilot projekt naglasila je da isti obuhvaća Konzum, Kaufland i Alkarsko trkalište, te je iznijela pokazatelje o funkcioniranju tog projekta i naglasila da su za 3,5 mjeseci Konzum i Kaufland ostvarili prihod u visini 68.000,00 kuna, da su zaposlena 2 djelatnika i da su dobili odlične pokazatelje za strategiju razvoja u budućnosti, jer su imali parking na 60 minuta da bi kasnije bili prisiljeni potpisati ugovor za 90 minuta. Direktorica je također rekla kako je taj pilot projekt trajao do 31.01.2012. godine i da je donijela odluku skupa sa Nadzornim odborom da dva mjeseca miruje projekt, pa da vide kakvu će imati povratnu informaciju u Matića ulici i naglasila kako je za to vrijeme bilo 26,7 % manje ulazaka u Grad. Slijedom navedenog direktorica je rekla da su zbog navedenih pokazatelja odlučili sklopiti ponovno ugovor na 4 mjeseca i da se radi samo prva smjena, pa da vide kakvi će bit pokazatelji.
       Vijećnica Ivana Šabić upitala je da li je pri kraju izrada troškovnika za galopsku stazu na što je direktorica odgovorila da rade cijelo vrijeme i da su imali dva Povjerenstva na kojima su utvrdili prioritete, između ostalog i galopsku stazu, i da se troškovnici pripremaju, ali da u prvom troškovniku nisu bile tržišne cijene zbog čega su išli u reviziju troškovnika i da će ponovno sazvati Povjerenstvo kad bude gotov troškovnik. 
       Vijećnik Mate Glavinović obratio je pozornost na str. 8. na kojoj su podaci o obavljenim izmještanjima naplaćenim u kunama naglasivši kako su iz navedenih podataka razvidne velike oscilacije po mjesecima, pa ga je zanimalo da li je to zbog urednog parkiranja građana na što je direktorica obrazložila razloge zbog kojih je to tako naglasivši da su poslali 114 ovršnih prijedloga od koji je samo 11 naplativo, da ljudi nemaju novaca te je obrazložila kako su organizirali rad pauka i svrhu koja se time želi postići. 

       Nakon završene rasprave, predsjedatelj je dao na glasovanje Izvješće o radu trgovačkog društva „Kamičak“ d.o.o. za 2011. godinu s financijskim izvješćem i konstatirao da je Gradsko vijeće jednoglasno (10 „za“) prihvatilo 
       Izvješće o radu trgovačkog društva „Kamičak“ d.o.o. za 2011. godinu s financijskim izvješćem. 
TOČKA 12.

       Izvješće o poslovanju Vodovoda i Čistoće - Sinj d.o.o. za 2011. godinu
       Uvodno obrazloženje dao je direktor Vodovoda i Čistoće Sinj d.o.o. Mario Vukasović.
        Predsjedatelj je pročitao stavove Odbora za gospodarstvo, komunalne djelatnosti, obnovu i razvoj i Odbora za Proračun i financijsku kontrolu  prema kojima je razmotreno i prihvaća se jednoglasno Izvješće o poslovanju Vodovoda i Čistoće - Sinj d.o.o. za 2011. godinu. 
       Gradonačelnik Ivica Glavan upitao je direktora Maria Vukasovića koliko je više sredstava naplatio u odnosu na bivšeg direktora i koliko su duga vratili na što se direktor Mario Vukasović osvrnuo na podatke iz predmetnog Izvješća  i rekao kako treba gledati potraživanja od kupaca koja su sada na 11.250.000,00 kuna, a bila su na cca 21.000.000,00 kuna nakon čega je gradonačelnik Ivica Glavan čestitao direktoru na likvidnosti društva. 
        Vijećnik Stipe Jadrijević-Cvrlje zatražio je objašnjenje što se tiče ukupnih rashoda komparirajući 2012. i 2011. godinu  s obzirom da su se usluge prijevoza povećale tri puta, pa ga je zanimalo zbog čega je došlo do odstupanja s obzirom da su ostale stavke  u određenom balansu na što su direktor Mario Vukasović i Ivana Putnik odgovorili da se radi o trošku prijevoza vode prošlo ljeto i to za Općinu Dicmo koja je i snosila trošak, a gđa. Ivana Putnik je na pitanje vijećnika Mate Glavinović obrazložila dinamiku naplate potraživanja od fizičkih i pravnih osoba. 
       Nakon završene rasprave, predsjedatelj je dao na glasovanje Izvješće o poslovanju Vodovoda i Čistoće - Sinj d.o.o. za 2011. godinu i konstatirao da je Gradsko vijeće jednoglasno ( 10 „za“) prihvatilo 
       Izvješće o poslovanju Vodovoda i Čistoće - Sinj d.o.o. za 2011. godinu. 
TOČKA 13. 
          Izvješće o radu i financijskom poslovanju Gospodarske zone Kukuzovac d.o.o. Sinj za 2011. godinu
          Uvodno obrazloženje dala je direktorica Gospodarske zone Kukuzovac d.o.o. Sinj Diana Breko.

           Predsjedatelj je pročitao stav Odbora za gospodarstvo, komunalne djelatnosti, obnovu i razvoj kao i stav Odbora za Proračun i financijsku kontrolu prema kojima je razmotreno i prihvaća se većinom glasova Izvješće o radu i financijskom poslovanju Gospodarske zone Kukuzovac d.o.o. Sinj za 2011. godinu.  
           Vijećnika Stipislava Jadrijevića zanimalo je, s obzirom da je Credo banka u stečaju i s obzirom na blokirana sredstva GZK d.o.o. Sinj, koliko iznose ta sredstava i koliko je Grad Sinj uspio vratiti sredstava na što je direktorica Diana Breko odgovorila da sredstva koja su ušla u stečajnu masu Credo banke iznose 569.525,00 kuna, da su bila za 400.000,00 kuna veća međutim da su tih 400.000,00 kuna uspjeli odmah vratiti. Direktorica je također rekla da su sva potraživanja uredno prijavljena u stečajnom postupku i da je GZK d.o.o. Sinj postala članica udruženja vjerovnika koje je objedinilo sva ta potraživanja i očekuju da će postupak ići malo brže budući da oni u vijeću vjerovnika imaju svoja dva člana. 

       Vijećnika Stipislava Jadrijevića također je zanimalo da li GZK d.o.o. Sinj ima u ovom trenutku još sredstava na računu koja su oročena u drugim bankama na što je direktorica odgovorila da nema, ali da su na Nadzornom odboru zauzeli stav da u tom slučaju idu u više banaka sa po 400.000,00 kuna. 

       Nakon završene rasprave, predsjedatelj je dao na glasovanje Izvješće o radu i financijskom poslovanju Gospodarske zone Kukuzovac d.o.o. Sinj za 2011. godinu i konstatirao da je Gradsko vijeće jednoglasno (10 „za“) prihvatilo

       Izvješće o radu i financijskom poslovanju Gospodarske zone Kukuzovac d.o.o. Sinj za 2011. godinu. 
TOČKA 14. 

        Prijedlog Rješenja o izmjeni Rješenja o određivanju i promjenama imena ulica i trgova u Gradu Sinju
        Predsjednik Odbora za izbor imena ulica i trgova u Gradu Sinju Stjepan Filipović-Grčić istakao je kako je Odbor prihvatio inicijativu kluba vijećnika SDP-a o preimenovanju dijela Glavičke ulice u Sinju u ulicu alaj-čuša Frane Bareze Šore s jednom naznakom da iz tehničkih razloga, a sukladno Rješenju o određivanju  i promjenama imena ulica i trgova u Gradu Sinju  («Službeni glasnik Općine Sinj» broj 2/92, „Službeni glasnik Grada Sinja i Općina: Dicmo, Hrvace, Otok, Trilj i Vrlika“ broj 1/93 i 5/93, te  «Službeni glasnik Grada Sinja» broj  1/97, 6/98, 1/01, 08/11) ulica alaj-čauša Frane Bareze Šore bude od spomenika Fra Pavla Vučkovića do Doma mladih, a ne do pješačkog izlaza na Zagrebačku ulicu.
       Predsjednik Stjepan Filipović-Grčić također je pročitao stav Odbora prema kojem se predlaže da se vodi više računa o iskazivanju zahvalnosti zaslužnim osobama iz Alke s obzirom da se približava proslava 300. obljetnica čudesne obrane Sinja.  

       Vijećnik Stipe Jadrijević-Cvrlje kao jedan od inicijatora ove ideje izrazio je svoje duboko zadovoljstvo što je član Gradskog vijeća koje će, nada se, donijeti odluku o imenovanju dijela Glavičke ulice po alaj-čaušu Frani Barezi Šori i tako mu odati priznanje i počast kakvu je odavno zaslužio, a koju do sada nije dobio. Vijećnik Stipe Jadrijević-Cvrlje naglasio je kako nije potrebni isticati što alaj-čauš Frano Bareza Šore znači za ovaj grad i da im se misao vodilja prilikom podnošenja predmetne inicijative nije temeljila samo na omiljenosti alaj-čauša Frane Bareze Šore kod sugrađana nego su se vodili još jednom činjenicom, a to je, koliko je poznato SDP-u, da je alaj-čauš Frane Bareza Šore jedini alkar koji je u cijeloj alkarskoj povijesti preminuo od posljedica tragičnog pada na alkarskom trkalištu. Vijećnik Stipe Jadrijević-Cvrlje također je rekao kako ga žalosti stav oporbenih vijećnika koji se zaklinju svaki dan na sinjsku tradiciju i alkarsko viteštvo, a po drugi put opstruiraju ideju donošenja ove odluke naglasivši da je alaj-čauš Frano Bareza Šore bio ugledan člana VAD-a.   
       Predsjednik Odbora Stjepan Filipović-Grčić također je istakao kako je i MO Sinj dostavio svoj neslužbeni stav o navedenom prijedlogu s nadnevkom 21. 06. 2012. godine, te je izrazio nezadovoljstvo činjenicom da se u razdoblju od 21.06.2012. godine do 06.08.2012. godine MO Sinj nije uspio sastati i zauzeti službeni stav. 

      Nakon završene rasprave, predsjedatelj je dao na glasovanje Prijedlog Rješenja o izmjeni Rješenja o određivanju i promjenama imena ulica i trgova u Gradu Sinju i konstatirao da je Gradsko vijeće jednoglasno (10 „za“)  donijelo 

       Rješenje o izmjeni Rješenja o određivanju i promjenama imena ulica i trgova u Gradu Sinju. 
TOČKA 15. 

        Prijedlog Zaključka o davanju suglasnosti Gospodarskoj zoni Kukuzovac d.o.o. Sinj  za pokretanje otvorenog postupka javne nabave za izbor izvođača radova ugradnje nosivog i habajućeg sloja asfalta specificiranih Troškovnikom radova izrađenim po Građenica d.o.o. Dugopolje
         Uvodno obrazloženje dala je direktorica Gospodarske zone Kukuzovac d.o.o. Sinj, Diana Breko. 
         Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i prihvaća se jednoglasno Prijedlog Zaključka o davanju suglasnosti Gospodarskoj zoni Kukuzovac d.o.o. Sinj  za pokretanje otvorenog postupka javne nabave za izbor izvođača radova ugradnje nosivog i habajućeg sloja asfalta specificiranih Troškovnikom radova izrađenim po Građenica d.o.o. Dugopolje. 
          Gradonačelnik Ivica Glavan upitao je direktoricu Dianu Breko kada predviđa u najgoroj situaciji da bi asfaltni sloj mogao biti gotov, a da to pita jer imaju ponudu autoškole Dalmacija iz Splita da se na toj velikoj ravnoj pisti napravi utrka automobila  koju bi popratilo 10 000 00 ljudi što bi značajno doprinijelo promociji Gospodarske zone Kukuzovac Sinj.

          Direktorica Diana Breko odgovorila je da će nakon dobivanja suglasnosti Gradskog vijeća uputiti poziv za nadmetanje sa natječajnom dokumentaciju prema elektroničkom oglasniku javne nabave i da se nada da neće biti žalbe, jer bi u tom slučaju radovi bili gotovi za 2-2,5 mjeseca dok bi se u slučaju žalbe ti rokovi produžili. 
           Vijećnik Stipislav Jadrijević naglasio je kako će davanjem ove suglasnosti ovo Gradsko vijeće ustrajati na transparentnosti i da misli da je upravo ovaj način najtransparentniji, jer nitko neće imati osnove isticati bilo kakve sumnje.  Vijećnik Stipislav Jadrijević također je zamolio da GZK Sinj d.o.o. što prije provede sve potrebne radnje kako bi se što skorije stavio asfaltni sloj. 
            Vijećnik Stjepan Filipović-Grčić upitao je direktoricu da li su kandidirali još neki projekt prema Ministarstvu na što je direktorica odgovorila da su upravo ovaj projekt kandidirali, a budući da nemaju sredstava za ovu godinu da nisu bili u mogućnosti kandidirati još neki drugi projekt, te je  istakla značajne detalje o kandidiranom projektu. 
            Nakon završene rasprave, predsjedatelj je dao na glasovanje Prijedlog Zaključka o davanju suglasnosti Gospodarskoj zoni Kukuzovac d.o.o. Sinj  za pokretanje otvorenog postupka javne nabave za izbor izvođača radova ugradnje nosivog i habajućeg sloja asfalta specificiranih Troškovnikom radova izrađenim po Građenica d.o.o. Dugopolje i konstatirao da je Gradsko vijeće jednoglasno (10 „za“) donijelo 
           Zaključak o davanju suglasnosti Gospodarskoj zoni Kukuzovac d.o.o. Sinj za pokretanje otvorenog postupka javne nabave za izbor izvođača radova ugradnje nosivog i habajućeg sloja asfalta specificiranih Troškovnikom radova izrađenim po Građenica d.o.o. Dugopolje. 
TOČKA 16.

         Prijedlog Zaključka o odabiru najpovoljnije ponude tvrtke „Picotrans“ d.o.o. , za kupnju nekretnine u Gospodarskoj zoni Kukuzovac-Sinj po javnom natječaju objavljenom 23. srpnja 2012. godine
         Uvodno obrazloženje dala je v.d. pročelnica Upravnog odjela za prostorno uređenje, komunalne djelatnosti,  gospodarstvo i upravljanje imovinom Ankica Panza.

         Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i jednoglasno prihvaćen  Prijedlog Zaključka o odabiru najpovoljnije ponude tvrtke „Picotrans“ d.o.o. , za kupnju nekretnine u Gospodarskoj zoni Kukuzovac-Sinj po javnom natječaju objavljenom 23. srpnja 2012. godine. 
         Vijećnika Mira Baraća zanimalo je o kojoj se djelatnosti radi na što je gradonačelnik Ivica Glavan odgovorio da se radi o djelatnosti prijevozništva. 

         Bez rasprave, predsjedatelj je dao na glasovanje Prijedlog Zaključka o odabiru najpovoljnije ponude tvrtke „Picotrans“ d.o.o. , za kupnju nekretnine u Gospodarskoj zoni Kukuzovac-Sinj po javnom natječaju objavljenom 23. srpnja 2012. godine i konstatirao da je Gradsko vijeće jednoglasno  (10 „za“) donijelo 

         Zaključak o odabiru najpovoljnije ponude tvrtke „Picotrans“ d.o.o. , za kupnju nekretnine u Gospodarskoj zoni Kukuzovac-Sinj po javnom natječaju objavljenom 23. srpnja 2012. godine.   
          Gradonačelnik Ivica Glavan pozvao je sve vijećnike da nakon sjednice prošetaju ulicom Put Petrovca.        
          Vijećnik Mate Glavinović predložio je vijećnicima da posjete u KBC Split gosp. Branka Ezgetu-Singlu koji je na dan Alke uslijed nesretnih okolnosti zadobio ozljede od  alkarskog konja.  
Sjednica je završila u 19,40 sati. 

Zapisničar:                                                                                Predsjednik Gradsko vijeća:
Mirela Perković, v.r.                                                                  Milan Smoljo, dipl.oec.,v.r. 

